FI Euroopan unionin virallinen lehti C 296/31

Kanne 16.9.2005 — Helleenien tasavalta v. komissio

(Asia T-352/05)

(2005/C 296/67)

Oikeudenkäyntikieli: kreikka

Asianosaiset

Kantaja: Helleenien tasavalta (asiamiehet: Georgios Kanellopoulos ja Stuliani Charitaki)

Vastaaja: Euroopan yhteisöjen komissio

Vaatimukset

— Euroopan maatalouden ohjaus- ja tukirahaston (EMOTR) tukiosastosta maksettavien jäsenvaltioiden tiettyjen menojen jättämisestä yhteisörahoituksen ulkopuolelle 20 päivänä heinäkuuta 2005 tehty komission riidanalainen päätös 2005/579/EY (1) (tiedoksiannettu numerolla K(2005) 2756) on kumottava tai sitä on muutettava

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Riidanalaisella päätöksellä komissio on asetuksen (ETY) N:o 729/70 (2) nojalla tilejä tarkastaessaan ja hyväksyessään jättänyt yhteisörahoituksen ulkopuolelle tiettyjä menoja, joita Kreikan tasavallalle on aiheutunut julkisen varastoinnin, hedelmien ja vihannesten, tupakan ja eläinpalkkioiden alalla.

Kantaja vaatii tämän päätöksen kumoamista ja esittää lähtökohtaisesti, että koko tilien tarkastus- ja hyväksymismenettely oli pätemätön asetuksen 1258/1999 (3) 7 artiklan ja asetuksen 1663/1995 (4) 8 artiklan rikkomisen takia, sillä kantajan ja komission välisissä neuvotteluissa ja bilateraaleissa kontakteissa ei aiheena ollut poissuljettavien menojen konkreettinen arviointi, ja lisäksi menot, jotka jätettiin rahoituksen ulkopuolelle, olivat syntyneet aiemmin kuin 24 kuukautta ennen komission kirjallista ilmoitusta. Kantajan mukaan tämä 24 kuukauden määräaika alkaa paljon myöhemmin kuin komissio esittää.

Siltä osin kuin kyse on julkisen varastoinnin osalta tehdyistä oikaisuista, kantaja katsoo, että komission oikaisut perustuvat asetusten 1258/1999, 296/1996 (5) ja 2040/2000 (6) virheelliseen tulkintaan ja soveltamiseen ja että ne ovat ristiriidassa komission 23.12.1997 päivätyssä asiakirjassa VI/5330/97 esitettyjen suuntaviivojen kanssa ja merkitsevät tosiseikkojen virheellistä arviointia, perustelujen puuttumista tai puutteellisuutta, komission harkintavallan rajojen ylittämistä ja suhteellisuusperiaatteen loukkaamista.

Siltä osin kuin kyse on perunoiden ja viiniköynnösten viljelystä, kantaja riitauttaa komission tosiseikoista tekemän arvioinnin, vetoaa perustelujen puutteellisuuteen ja ristiriitaisuuteen sekä suhteellisuusperiaatteen loukkaamiseen. Kantaja katsoo lisäksi, että tehty oikaisu pitää rajata 2 prosenttiin ja että oikaisu ei missään nimessä saa käsittää Dodekanesian aluetta, jossa on maarekisteri, joten erityisesti tämän alueen osalta ei voida katsoa, että paikan päällä suoritettavissa tarkastuksissa olisi ollut vaikeuksia.

Hedelmien ja vihannesten osalta kantaja katsoo, että komissio on menetellyt virheellisesti kun se ei katsonut perustelluksi määräajan jälkeen tehtyä maksua tapauksessa, jossa Kreikan viranomaiset tutkivat sitä, oliko kyseinen maksu sopusoinnussa kansallisen oikeuden ja yhteisön oikeuden kanssa. Kantaja vetoaa täydentävästi siihen, mitä se on esittänyt varastoinnin osalta.

Tupakan osalta kantaja vetoaa yhteisön säännösten virheelliseen tulkintaan ja soveltamiseen, tosiseikkoja koskevaan virheeseen, perustelujen puutteellisuuteen ja asiakirjoissa VI 5330/97 ja AGRI 17933/2000 esitettyjen suuntaviivojen rikkomiseen siltä osin kuin kyse on vaatimuksesta suorittaa ristikkäisiä tarkastuksia asetuksessa 2848/98 (7) säädetyn, täysimääräisesti toimivan yhdennetyn hallinto- ja valvontajärjestelmän tietojen kanssa, paikan päällä tehtyihin tarkastuksiin, maksujen suorittamiseen maksumääräyksellä ja täydentäviin tarkastuksiin ja muihin tarkastuksiin.

Lopuksi, siltä osin kuin kyse on eläinten alalla (vuohen ja lampaan liha) tehdystä oikaisusta, kantaja riitauttaa komission tekemän tosiseikkoja koskevan arvioinnin ja katsoo, että esitetyt perustelut ovat virheelliset. Kantaja vetoaa myös siihen, että 10 prosentin suuruisen oikaisun tekeminen on lainvastainen ja että se merkitsee asiakirjassa AGRI/61495/2000 esitettyjen suuntaviivojen virheellistä tulkintaa ja soveltamista ja että se on väärässä suhteessa puutteiden vakavuuteen.

(1) EUVL L 199, 29.7.2005, s. 84.

(2) Yhteisen maatalouspolitiikan rahoituksesta 21 päivänä huhtikuuta 1970 annettu neuvoston asetus (ETY) N:o 729/70 (EYVL L 94, 28.4.1970, s. 13).

(3) Yhteisen maatalouspolitiikan rahoituksesta 17 päivänä toukokuuta 1999 annettu neuvoston asetus (EY) N:o 1258/1999 (EYVL L 160, 26.6.1999, s. 103).

(4) Neuvoston asetuksen (ETY) N:o 729/70 soveltamista koskevista yksityiskohtaisista säännöistä EMOTR:n tukiosaston tilien tarkastamisen ja hyväksymisen osalta 7 päivänä heinäkuuta 1995 annettu komission asetus (EY) N:o 1663/95 (EYVL L 158, 8.7.1995, s. 6).

(5) Jäsenvaltioiden toimittamista tiedoista ja Euroopan maatalouden ohjaus- ja tukirahaston (EMOTR) tukiosastosta rahoitettujen menojen kuukausittaisesta kirjanpidosta ja asetuksen (ETY) N:o 2776/88 kumoamisesta 16 päivänä helmikuuta 1996 annettu komission asetus (EY) N:o 296/96 (EYVL L 39, 17.2.1996, s. 5).

(6) Talousarvion kurinalaisuudesta 26 päivänä syyskuuta 2000 annettu komission asetus (EY) N:o 2040/2000 (EYVL L 244, 29.9.2000, s. 27).

(7) Neuvoston asetuksen (ETY) N:o 2075/92 soveltamista koskevista yksityiskohtaisista säännöistä raakatupakka-alan palkkiojärjestelmän, tuotantokiintiöiden sekä tuottajaryhmittymille myönnettävän erityistuen osalta 22 päivänä joulukuuta 1998 annettu komission asetus (EY) N:o 2848/98 (EYVL L 358, 31.12.1998, s. 17).